आचार्य हजारी प्रसाद द्विवेदी से हमारा प्रत्यक्ष साक्षात्कार कभी नहीं हुआ किन्तु उनसे सम्बंधित एक रोचक वाकया हमें विभागाध्यक्ष महोदय ने सुनाया – वि वि की किसी छात्रा की पीएच डी की उपाधि से सम्बंधित साक्षात्कार के लिए वे वि वि में आये थे | स्वाभाविकतः अपने सामने उन जैसे दुर्द्धर्ष विद्वान को देख वह छात्रा इतना घबडा गई कि बोर्ड के किसी भी सदस्य के एक भी प्रश्न का उत्तर नहीं दे पाई और फूट – फूट कर रोने लगी | सबको विश्वास हो गया कि द्विवेदी जी शोध को अस्वीकृत कर देंगे , किन्तु जब उन्होंने उस छात्रा से कहा उसका साक्षात्कार बहुत अच्छा रहा तो सब आश्चर्य से उन्हें देखने लगे | बड़ी ही गंभीरता के साथ उन्होंने अपनी बात पूरी की , “ वैसे भी मुझे लड़कियों का अधिक बोलना पसंद नहीं “ | यह प्रसंग सुनाते – सुनाते डॉ.केशरी कुमार जो अपनी गंभीरता के लिए जाने जाते थे , संभवतः यादों में खो कुछ अतिरिक्त ही गंभीर हो उठे और हमारे ठहाके भी गले में ही अटके रह गए |